AGEพลิกกำไร-รายได้ปี’56ทำสถิติ
“เอเชีย กรีนฯ” เฮ โครงการสร้างท่าเรือฉลุย ต้นทุนลดฮวบ 150 ล้านบาท พลิกมีกำไรทันที ปีหน้ารายได้ 6,000 ล้าน ทำสถิติสูงสุด
2 พ.ย. 2555

“เอเชีย กรีนฯ” เฮ โครงการสร้างท่าเรือฉลุย ต้นทุนลดฮวบ 150 ล้านบาท พลิกมีกำไรทันที ปีหน้ารายได้ 6,000 ล้าน ทำสถิติสูงสุด
นายสมยศ ฐิติสุริยารักษ์ ผู้ช่วยกรรมการผู้จัดการ บริษัท เอเชีย กรีน เอนเนอจี (AGE) เปิดเผยว่า โครงการก่อสร้างท่าเรือและคลังถ่านหินให้อยู่ในบริเวณเดียวกัน ระยะที่ 1 ที่ จ.พระนครศรีอยุธยา เสร็จสิ้นแล้ว ซึ่งจะลดขั้นตอนนำเข้าถ่านหินให้สั้นลง และช่วยให้บริษัทประหยัดต้นทุนขนส่งได้ประมาณ 100 บาทต่อตัน หรือลดต้นทุนได้ประมาณ 100 ล้านบาทต่อปี และจะช่วยเพิ่มอัตรากำไรขั้นต้นขึ้นเป็น 16.5% จากปัจจุบันอยู่ที่ 12.5% ขณะที่อัตรากำไรสุทธิจะเพิ่มขึ้นเป็น 6.5-7% จาก 4.5%
บริษัทเริ่มรับรู้ต้นทุนที่ลดลงตั้งแต่ไตรมาส 3 ปีนี้เป็นต้นไป ซึ่งทำให้ผลประกอบการของบริษัทพลิกกลับมามีกำไรทันทีตั้งแต่ไตรมาส 3 เร็วกว่าปกติที่จะต้องใช้เวลาประมาณ 1-2 ปี กว่าจะเทิร์นอะราวด์ตามวัฏจักรของเศรษฐกิจโลกและสินค้าโภคภัณฑ์ 
ขณะที่งบไตรมาส 4 ปีนี้ก็น่าจะมีกำไรมากขึ้น แต่รวมทั้งปีแล้วอาจมีผลขาดทุนอยู่เล็กน้อย เพราะครึ่งปีแรกขาดทุนสูงถึง 142 ล้านบาท จากการตั้งสำรองสต๊อกถ่านหิน
สำหรับการก่อสร้างท่าเรือระยะที่ 2 ก่อสร้างไปแล้วประมาณ 60-70% ซึ่งจะแล้วเสร็จในช่วงไตรมาสแรกปีหน้า และจะเริ่มรับรู้รายได้จากต้นทุนที่ลดลงตั้งแต่ไตรมาส 2 เป็นต้นไป โดยเบื้องต้นคาดว่าทั้ง 2 โครงการจะช่วยลดต้นทุนให้กับบริษัทรวม 150-180 ล้านบาทต่อปี
ทั้งนี้ บริษัทตั้งเป้ารายได้ปีหน้าประมาณ 6,000 ล้านบาท ทำสถิติสูงสุดเป็นประวัติการณ์ หลังจากที่เคยทำได้สูงสุดที่ประมาณ 5,200 ล้านบาท ในปี 2554 โดยคาดว่ายอดขายถ่านหินในประเทศจะขยายตัวประมาณ 10% และต่างประเทศจะโตขึ้น 50% เพราะมีลูกค้าใหม่จากอินเดียและญี่ปุ่นเข้ามาเพิ่ม 
ขณะที่ประเมินว่าเศรษฐกิจโลกจะเริ่มฟื้นตัวชัดเจนตั้งแต่ไตรมาส 2 ปีหน้าเป็นต้นไป เช่นเดียวกับราคาถ่านหินที่เริ่มทรงตัวและอาจขยับขึ้นได้หากกำลังซื้อในตลาดโลกเพิ่มสูงขึ้น ซึ่งจะเป็นปัจจัยหนุนผลประกอบการได้อีกทาง
สำหรับแผนการซื้อเหมืองคาดว่าจะมีความชัดเจนเร็วๆ นี้ โดยจะตั้งบริษัทย่อยในอินโดนีเซียให้เสร็จสิ้นใน 2 เดือนนี้ หลังจากนั้นจะเริ่มพิจารณาเหมืองที่มีกำลังสำรองไม่ต่ำกว่า 10 ล้านตันขึ้นไป เพราะบริษัทตั้งเป้าที่จะมีถ่านหินสำรองทั้งสิ้น 100 ล้านตัน โดยคาดว่าจะใช้เงินลงทุนขั้นต่ำ1,500 ล้านบาทต่อเหมือง
ทั้งนี้ การซื้อเหมืองจะทำให้บริษัทมีธุรกิจที่ครบวงจร จากเดิมที่ทำค้าปลีกถ่านหินอย่างเดียว และน่าจะทำให้รายได้แตะ 1 หมื่นล้านบาท ได้ตามเป้าที่ตั้งไว้ในปี 2558